షణ్ముఖ సుబ్రహ్మణ్యేశ్వరుడు

షణ్ముఖ సుబ్రహ్మణ్యేశ్వరుడు:
శివపార్వతులకు జన్మించిన కుమారుడు సుబ్రహ్మణ్యేశ్వర స్వామి.
సుబ్రహ్మణ్యస్వామికి అనేక పేర్లుకలవు. అవి స్కందుడు, కార్తికేయుడు, కుమారస్వామి, శరవణభవుడు, షణ్ముఖుడు, దండాయుధుడు, దండాయుధపాణి, సుబ్బారాయుడు వంటివి అనేకము కలవు. సుబ్రహ్మణ్యేశ్వరుడు మయూరము (నెమలి) వాహనముగాగలవాడు.
ఆయన తనచేతియందు పార్వతీదేవిచే ప్రసాదింపబడిన దండాయుధమును అనగా శక్తి ఆయుధమును కలిగియుండును.
సుబ్రహ్మణ్యేశ్వరస్వామికి ఇద్దరు భార్యలు కలరు. వారిలో ఒకరు వల్లి, మరియొకరు దేవసేన.
పూర్వకాలం తారకాసురుడు అనేరాక్షసుడు శివునిగురించి ఘోరమైన తపస్సు చేసి శివుని మెప్పించి శివుని ఆత్మలింగాన్ని సంపాదించెను. ఆ ఆత్మలింగాన్ని వేరెవరూ దొంగిలించకుండా ఉండేందుకు దానిని తన దేహమునందు భద్రపరచుకొని తనకుగల వర గర్వముతో దేవతలను, మునులను, ప్రజలను హింసించుచుండెను. అపుడు దేవతలందరూ విష్ణుమూర్తిని శరణువేడగా శివపార్వతులకు జన్మించిన కుమారునివల్ల తారకాసురుని వధించవచ్చునని విష్ణుమూర్తి అభయమిచ్చెను. దేవతలు ధ్యాననిమగ్నుడైయున్న శివునిపైకి మన్మధుని ప్రయోగించిరి. మన్మధుడు శివునిపైకి పూలబాణమును ప్రయోగించగా శివునిలో పార్వతీదేవిపట్ల అనురక్తి ఏర్పడెను. తరువాత ఈ విషయమును తెలుసుకున్న శివుడు తనమూడవకంటిని తెరచి మన్మధుని భస్మము చేసెను. శివుని అనురక్తి మరియు క్రోధమువల్ల ఏర్పడిన అగ్నిజ్వాలల వేడిమిని అగ్నిదేవుడుకూడా తట్టుకొనలేక ఆఅగిజ్వాలలను శరవణ అటవీప్రాంతములో గల శరవణ గంగానదినందు గంగలోకలిపెను. అపుడు గంగనుండి ఆరుగురు శిశువులు జన్మించిరి. ఆ ఆరుగురు శిశువులను ఆరుగురు కృత్తికలు(కార్తులు) పాలిచ్చి పెంచిరి. కృత్తికలు పెంచుటవల్ల కార్తికేయులని పిలచిరి. అపుడు పార్వతీదేవి ఆ ఆరుగురు శిశువులను ఒకేశరీర భాగమునకు ఆరు ముఖములుగల బాలునిగా రూపొందించి అతనిని స్కందుడని పిలచెను. శివాంశతో శివపార్వతులకు జన్మించిన ఆబాలకుడే కుమారస్వామి. ఆయనే సుబ్రహ్మణ్యేశ్వర స్వామి. పెరిగిపెద్దవాడైన తరువాత కుమారస్వామి తారకాసురుని వధించెను. శరవణగంగలో పుట్టుటవల్ల శరవణభవుడని పేరువచ్చెను. ఆరుముఖములు కలిగియుండుటవల్ల షణ్ముఖుడని పేరువచ్చెను. తమిళనాట ఈయనను "మురుగన్" అని పిలుస్తారు. కందస్వామి, ఆరుముగం అనికూడా పిలుస్తారు. 
అమలాపురంలో శ్రీ వల్లీదేవసేనా సమేత సుబ్రహ్మణ్యేశ్వరస్వామి ఆలయంకలదు. ప్రతియేటా మార్గశిరశుద్ధ షష్ఠినాడు సుబ్రహ్మణ్యేశ్వరస్వామి తీర్థం అత్యంత ఘనంగా జరుగుతుంది. ఈతీర్థంలో బెల్లపుపాకంతో చేసిన జీళ్ళు అత్యంత రుచిని మరియు ప్రాముఖ్యతను కలిగిఉంటాయి. ఆలయంఎదురుగాగల రెండుమూడు షాపులవాళ్ళు ఏడాదిపొడుగునా జీళ్ళను తయారుచేస్తారు. అమలాపురం సమీపంలో ఎ.వేమవరం అనుగ్రామం కలదు. ఇక్కడ కూడా శ్రీ వల్లీదేవసేనా సమేత సుబ్రహ్మణ్యేశ్వరస్వామి ఆలయంకలదు.ఈ ఆలయంముందు సుమారుగా 40 అడుగుల ఎత్తుగల సుబ్రహ్మణ్యేశ్వరస్వామి బొమ్మ అందరినీ విశేషంగా ఆకర్షిస్తుంది.